**Bosna i Hercegovina: Izvjestiteljica UN-a za ljudska prava i zaštitu osnovnih sloboda u borbi protiv terorizma u službenoj posjeti**

ŽENEVA (12.1. 2023.) - Specijalna izvjestiteljica UN-a za promociju i zaštitu ljudskih prava i osnovnih sloboda u borbi protiv terorizma, Fionnuala Ní Aoláin, posjetit će Bosnu i Hercegovinu od 13. do 20. januara/siječnja 2023. godine.

Tokom svoje posjete kao nezavisni stručnjak, planirano je da se gđa. Ní Aoláin sastane sa predstavnicima vlasti, službenicima za sprovođenje zakona, članovima Parlamentarne skupštine, stručnjacima za javne politike i predstavnicima Institucije ombudsmana za ljudska prava BiH. Gospođa Ní Aoláin će također posjetiti pritvorske jedinice kako bi intervjuisala osobe osumnjičene ili osuđene za aktivnosti povezane s terorizmom, i nasilnim ekstremizmom.

Posjeta će također uključiti i temu repatrijacije, uključujući identifikaciju dobrih praksi vezanih za povratak, rehabilitaciju i reintegraciju stranih boraca, te žena i djece sa navodnim vezama sa određenim terorističkim grupama.

Specijalna izvjestiteljica će svoja preliminarna zapažanja podijeliti s medijima na press konferenciji koja je planirana za **petak, 20.1. u 13:00 sati u zgradi UN-a, Zmaja od Bosne b.b., 71000, Sarajevo**.

Pristup konferenciji će biti ograničen samo na medije.

Sveobuhvatni izvještaj sa nalazima i preporukama specijalne izvjestiteljice će biti predstavljen Vijeću za ljudska prava u martu/ožujku 2024.

KRAJ

*Gđa Fionnuala Ní Aoláin imenovana je za specijalnu izvjestiteljicu za promociju i zaštitu ljudskih prava i osnovnih sloboda u borbi protiv terorizma od strane Vijeća za ljudska prava Ujedinjenih nacija. Svoju funkciju preuzela je 1.8. 2017. Gđa. Ní Aoláin je istovremeno i profesorica prava (Regents Professor and Robina Professor), javne politike i društva na Pravnom fakultetu Univerziteta Minnesota i profesor prava na Univerzitetu Queens, Belfast, Sjeverna Irska. Njen mandat pokriva sve zemlje i nedavno je obnovljen rezolucijom Vijeća za ljudska prava 49/10.*

*Specijalni izvjestitelji su dio onoga što je poznato kao Posebne procedure Vijeća za ljudska prava. Posebne procedure, najveće tijelo nezavisnih eksperata u sistemu UN-a za ljudska prava, opći je naziv nezavisnih mehanizama Vijeća za utvrđivanje činjenica i praćenje koji se bave ili specifičnim situacijama u zemlji ili tematskim pitanjima u svim dijelovima svijeta. Stručnjaci za posebne procedure rade na dobrovoljnoj osnovi; oni nisu osoblje UN-a i ne primaju platu za svoj rad. Oni su nezavisni od bilo koje vlade ili organizacije i služe u svom individualnom svojstvu.*

*Stranica Vijeća UN za ljudska prava za* [*Bosnu i Hercegovinu*](https://www.ohchr.org/en/countries/bosnia-and-herzegovina)

*Za više informacija i medijske upite kontaktirajte: Gđa. Michelle ERAZO (+41 76 691 0826;* [*michelle.erazo@un.org*](mailto:michelle.erazo@un.org) *)*